Oorweeg gerus dié appsFoto: Pixabay.com Daar is soveel apps wat die lewe sommer baie makliker kan maak. Hier is ŉ paar wat jy gerus kan oorweeg: SnapSeed Laai af: Apple en Android. As jy daarvan hou om jou foto’s self te redigeer, is SnapSeed ŉ moet. Dis maklik om te gebruik en bied jou die moontlikheid om verskeie filters te gebruik. Jy kan ook ŉ verskeidenheid van verstellings soos kontras en kleur inspan. Instagram Laai af: Apple en Android. As jy klaar al jou foto’s met SnapSeed geredigeer het, wil jy dit mos graag vir mense wys. Instagram is ook ŉ nuttige app as jy met jou foto’s wil spog. Shazam Laai af: Apple en Android. Dit altyd frustrerend as jy ŉ mooi liedjie hoor, maar jy’t geen idee wie dit sing of wat die liedjie se titel is nie. Die Shazam-app kan binne ŉ paar sekondes vir jou sê wie die kunstenaar is en op watter album die liedjie beskikbaar is. CamMe Laai af: Apple en Android. As jy skrikkerig is vir ŉ selfie-stok, maar steeds “handvrye” foto’s wil neem, is CamMe reg in jou kraal. Dié app is veral geskik vir groepfoto’s. Plaas jou foon ver genoeg sodat jy en al jou vriende in die skoot kom. Lig jou hand op en maak ŉ vuis. Jou foon se kamera sal dan die foto neem. Timehop Laai af: Apple en Android. Dis altyd lekker om te sien wat jy ŉ paar jaar gelede op Facebook of Twitter geplaas het. Timehop benut ŉ groot verskeidenheid van jou sosialemediarekeninge en stuur vir jou wat jy byvoorbeeld ŉ jaar of twee terug op sosiale media geplaas het. VivA – Virtuele Instituut vir Afrikaans Laai af: Apple en Android. As goeie spelling vir jou belangrik is (en ons hoop dit is), gaan jy baie van dié app hou. VivA is soos ŉ HAT in jou sak. Dit gee jou nie net die regte spelling van woorde nie, maar bied meteen ook ŉ sinoniem en hoe om dit in Engels en Tswana te spel. PDF Converter Laai af: Apple en Android. Nie almal het skandeerders tuis nie, maar met PDF Converter het jy nie een nodig nie. Jy neem met jou foon ŉ foto van ŉ betrokke dokument en dié app verander dit na PDF-formaat. Dis ideaal as jy ŉ kontrak moet teken of ŉ dokument moet aanstuur wat in PDF-formaat moet wees. Pinterest Laai af: Apple en Android. Hierdie app is soos ŉ plakboek – noem dit sommer ŉ aanlyn-aanspeldbord. Bruide is veral mal oor Pinterest want dit is die ideale manier om alles wat vir jou mooi is, bymekaar te hou. Die skoene wat jy verlede week op Facebook gesien het? Gaan plak dit op Pinterest! Duolingo Laai af: Apple en Android. Wil jy graag ŉ nuwe taal aanleer, maar jy het nie tyd of geld nie? Hierdie app maak dit vir jou baie maklik – en dis gratis! Jy kan uit 50 tale kies en lesse word ook in 23 tale aangebied.